SKRIFTLIG FORESPØRGSEL E-2264/01

af Ilda Figueiredo (GUE/NGL) til Kommissionen

(31. juli 2001)

Om: Foranstaltninger til bevarelse af klassificerede naturområder i Viana do Castelo-området i Portugal

Ifølge en redegørelse fra indbyggerne i Afife, Viana de Castelo, Portugal, er der i dette område ved at blive opført en ejendom, der bringer de naturrigdomme i fare, som det er vigtigt at bevare. De projekter, der er i gang i det såkaldte Engenho do Maneta, udføres i et gammelt, vanddrevet savværk, som befinder sig på den venstre bred af floden Afife, som også kaldes Cabanas. Det ligger i et meget følsomt økosystem mellem havet og hovedvej nr. 13. Det ovennævnte byggeri af en tre etagers ejendom foregår i et naturområde, der er klassificeret som biotop (biotop C11100132), hvorfor enhver form for byggeri burde være forbudt i dette område, hvor man desuden er i gang med et landbrugsudstykningsprojekt uden tilladelse til boligbyggeri.

Kommissionen bedes på denne baggrund forelægge oplysninger om, hvorvidt de fællesskabsdirektiver, der sikrer bevarelsen af dette vigtige økosystem, overholdes i det ovennævnte område.

Svar afgivet på Kommissionens vegne af Margot Wallström

(28. september 2001)

Det ærede medlem henviser til et ejendomsprojekt på venstre bred af floden Afife mellem havet og hovedvej nr. 13 i et område, som anses for at besidde et særligt følsomt økosystem, som omfatter en række fredede biotoper, og hvor alt byggeri i henhold til den nationale lovgivning skulle være forbudt. Det ærede medlem anmoder om at få oplyst, hvorledes de fællesskabsdirektiver, der skulle sikre bevarelsen af det pågældende økosystem, anvendes i det nævnte område.

Det må allerførst påpeges, at håndhævelsen af bestemmelserne i den nationale lovgivning udelukkende sorterer under landets egne myndigheder.

Set ud fra fællesskabslovgivningen må de omtalte forhold analyseres i lyset af Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1).

Ifølge direktivet oprettes der et europæisk økologisk net ved navn Natura 2000 bestående af lokaliteter, der omfatter de naturtyper, der er omtalt i bilag I, og levesteder for de arter, der er nævnt i bilag II.

I henhold til direktivets artikel 6, stk. 3, vurderes alle planer eller projekter, der ikke er direkte forbundet med eller nødvendige for lokalitetens forvaltning, men som i sig selv eller i forbindelse med andre planer og projekter kan påvirke en sådan lokalitet væsentligt, med hensyn til deres virkninger på lokaliteten under hensyn til bevaringsmålsætningerne for denne. I henhold til artikel 6, stk. 4, træffer medlemsstaten, hvis en plan eller et projekt, på trods af at virkningerne på lokaliteten vurderes negativt, alligevel skal gennemføres af bydende nødvendige hensyn til væsentlige samfundsinteresser, herunder af social eller økonomisk art, fordi der ikke findes nogen alternativ løsning,

alle nødvendige kompensationsforanstaltninger for at sikre, at den globale sammenhæng i Natura 2000 beskyttes og underretter Kommissionen herom. Hvis der er tale om en lokalitet med en prioriteret naturtype og/eller en prioriteret art, kan der alene henvises til hensynet til menneskers sundhed og den offentlige sikkerhed eller væsentlige gavnlige virkninger for miljøet, eller, efter udtalelse fra Kommissionen, andre bydende nødvendige hensyn til væsentlige samfundsinteresser.

En af de lokaliteter, der fra portugisisk side er foreslået integreret i Natura 2000-nettet, er netop Litoral Norte (PTCON0017). I Afife-området er lokaliteten Litoral Norte begrænset til kun at omfatte selve stranden og klitterne og når ikke ud til hovedvej nr. 13.

De informationer, det ærede medlem er fremkommet med, er ikke tilstrækkeligt nøjagtige, for så vidt angår det pågældende projekts lokalisering. Derfor er det ikke muligt at fastslå, hvorvidt projektet indebærer konsekvenser for den ovennævnte lokalitet af fællesskabsbetydning, og om disse eventuelle konsekvenser kan få væsentlig indvirkning på lokaliteten, da det kun er i så fald, bestemmelserne i direktiv 92/43/EØF finder anvendelse.

Kommissionen vil anmode de portugisiske myndigheder om de nødvendige præciseringer med henblik på en vurdering af projektet i lyset af bestemmelserne i den ovenfor omtalte fællesskabslovgivning.

(1) EFT L 206 af 22.7.1992.